Document ID: 32004R1465

KOMISSION ASETUS (EY) N:o 1465/2004,
annettu 17 päivänä elokuuta 2004,
rehun lisäaineen pysyvästä hyväksymisestä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY (1) ja erityisesti sen 3 artiklan ja 9 d artiklan 1 kohdan,
sekä katsoo seuraavaa:
(1)
Direktiivissä 70/524/ETY säädetään, ettei lisäainetta voida laskea liikkeeseen, jollei sille ole myönnetty yhteisön hyväksyntää. Kyseisen direktiivin liitteessä C olevassa II osassa tarkoitetut lisäaineet voidaan hyväksyä ilman määräaikaa, jos tietyt edellytykset täyttyvät.
(2)
Aspergillus oryzaen (DSM 11857) tuottaman 6-fytaasientsyymivalmisteen käyttö hyväksyttiin väliaikaisesti ensimmäisen kerran broilerien, munivien kanojen, lihakalkkunoiden, porsaiden ja lihasikojen ruokinnassa komission asetuksella (EY) N:o 1353/2000 (2) ja emakoiden ruokinnassa komission asetuksella (EY) N:o 261/2003 (3).
(3)
On toimitettu uusia tietoja, jotka tukevat hakemusta tämän valmisteen hyväksymiseksi ilman määräaikaa. Arviointi osoittaa, että direktiivissä 70/524/ETY tällaiselle hyväksymiselle säädetyt edellytykset täyttyvät.
(4)
Kyseisen valmisteen käyttö liitteessä vahvistetuin edellytyksin olisi sen vuoksi hyväksyttävä ilman määräaikaa.
(5)
Valmisteen arvioinnin perusteella voidaan todeta, että joitakin menettelyitä olisi vaadittava työntekijöiden suojelemiseksi altistumiselta liitteessä mainitulle lisäaineelle. Tällaisen suojan pitäisi olla taattu sovellettaessa toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY (4).
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Hyväksytään liitteessä määritellyn entsyymien ryhmään kuuluvan valmisteen käyttö lisäaineena eläinten ruokinnassa ilman määräaikaa liitteessä vahvistetuin edellytyksin.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä elokuuta 2004.

Labels: 17
6